ইউপিডিএফ এখন অস্ত্রের লাইসেন্সদাতা  পার্বত্য চট্টগ্রামের কোনও ব্যক্তি নিরাপত্তার জন্য অস্ত্র রাখতে চাইলে সরকারি লাইসেন্স থাকলেও তা ইউপিডিএফ নিয়ন্ত্রণাধীন এলাকায় কার্যকর নয়। অস্ত্রের মালিককে অস্ত্র রাখার জন্য চাঁদার বিনিময়ে সশস্ত্র সংগঠন ইউপিডিএফের পাস নিতে হবে। সূত্রমতে, অস্ত্রের পাস নিতে ৫শ থেকে ৮শ টাকা দিতে হয় ইউপিডিএফকে। সূত্রের দাবি, অস্ত্রটি একনলা না দোনলা, দেশি না বিদেশি তার ওপরই নির্ভর করে পাসের চাঁদার হার। ইউপিডিএফের রাজস্থলীর  পরিচালক চন্দনের পরিত্যক্ত আস্তানা থেকে পাওয়া নথিপত্রে দেখা গেছে, মার্চ-এপ্রিল (সাল উল্লেখ নেই, সম্ভবত ২০১০) মাসে ২১টি অস্ত্রের পাস দেওয়া হয়েছে, যা থেকে সংগঠনটি চাঁদা পেয়েছে ১৬ হাজার ৪শ টাকা। এই ২১টি বন্দুকের মধ্যে ১৮টির পাস দিতে নেয়া হয়েছে ৮শ টাকা করে। দুটির পাস দেওয়া হয়েছে ৭শ টাকা করে। একটির পাস বাবদ নেয়া হয়েছে ৬শ টাকা। পাসের টাকা তোলা হয়েছে ১৪২০ ও ১৪১২ নম্বর রসিদ বইয়ের মাধ্যমে। ১৪২০ নম্বর রসিদ বইয়ের মাধ্যমে ৬টি বন্দুকের পাসের টাকা নেয়া হয়েছে। যার রসিদ নম্বর ৩৫৪৯৫Ñ৩৫০০। অন্যদিকে, ১৪১২ নম্বর রসিদ বইয়ের মাধ্যমে  ১৫টি বন্দুকের পাসের টাকা আদায় করা হয়েছে, যার রসিদ নম্বর ৩৫২৭৬-৩৫২৯০। বন্দুক পাস দেওয়ার ক্ষেত্রে রসিদ নম্বরের ধারাবাহিকতা দেখে অনুমান করা যায়, বন্দুকের পাস দেওয়ায় হয়তো বিশেষ তারিখ নির্ধারণ করা হয়েছিল। যেজন্য রসিদ নম্বরগুলোয় ধারাবাহিকতা লক্ষ করা গেছে। তবে ইউপিডিএফের পাসকৃত বন্দুকগুলো বৈধ না অবৈধ তা নিরূপণ করা যায়নি। বন্দুক মালিকদের ঠিকানাও পাওয়া যায়নি।